[{"text_idx": "#000001", "text": "La magazino \u201cLa Ondo de Esperanto\u201d aperadis c\u0302iumonate ekde 1991. Nun venas tempo adiau\u0306i unu el la vere malmultaj profesiaj periodaj\u0302oj en la Esperanto-movado. \u201cSen La Ondo ne nur la rusia Esperanto-movado, sed ankau\u0306 (au\u0306 eble ec\u0302 unuavice) la internacia ig\u0302os malpli ric\u0302a\u201d, opinias j\u0302urnalisto Grigorij Arosev."}, {"text_idx": "#000003", "text": "La redakcio de La Ondo de Esperanto anoncis pri la baldau\u0306a c\u0302eso de la magazino. Post la relative mallonga periodo de nur-elektronika ekzisto La Ondo, senc\u0302ese aperanta ekde 1991, entute malaperos. En la editorialo, subskribita de la eldonanto Halina Gorecka kaj redaktoro Aleksander Korj\u0302enkov, kiel c\u0302efa kau\u0306zo de la c\u0302eso estis menciita problemo kun la malbonig\u0302anta vidkapablo de Korj\u0302enkov. Ni ne havas kialojn malkredi tion."}, {"text_idx": "#000004", "text": "La titolo La Ondo de Esperanto ne estis elpensita de Gorecka kaj Korj\u0302enkov. Magazino kun tiu titolo aperadis en Moskvo inter 1909 kaj 1917, tiam g\u0302in eldonis la financa oficisto Aleksandr Sah\u0302arov. La aperon de La Ondo benis mem Zamenhof. En la samaj jaroj aperadis ankau\u0306 la movada j\u0302urnalo Ruslanda Esperantisto (fakte la sama titolo estis uzita ec\u0302 dufoje: inter 1905 kaj 1908, kaj tre mallonge en 1909). Kurioze ke ambau\u0306 titolojn transprenis Korj\u0302enkov kaj Gorecka en la jaro 1991, re- kaj ekeldoninte La Ondon kaj Ruslandan Esperantiston."}, {"text_idx": "#000006", "text": "Tiel do estis, sed en iu momento ig\u0302is klare, ke estas malfacile redakti kaj eldoni du periodaj\u0302ojn. Rezulte Ruslanda Esperantisto c\u0302esis kaj migris en La Ondon, kiu por pluraj jaroj farig\u0302is grava rusia eldonaj\u0302o. Antau\u0306 kelkaj jaroj Korj\u0302enkov kaj Gorecka anoncis c\u0302esigon de la papera versio, argumentante tion per la dau\u0306ra plimalfacilig\u0302o de la produkta kaj ekspeda procedoj kaj samtempe atentiginte, ke la papera versio estus pli profita por ili. Kaj nun, post 28 jaroj, la ondo reiras malantau\u0306en."}, {"text_idx": "#000007", "text": "G\u0302i nek estis nek estas la sola Esperanto-periodaj\u0302o en Rusio, kaj g\u0302i ne estis ideala. La Ondo ec\u0302 ne estis objektiva, ja c\u0302iam prezentanta la mondovidon de ties redakcio \u2013 tamen c\u0302u povus esti alie? Sed sendube g\u0302i estis kaj estas profesia eldonaj\u0302o, kiu c\u0302iam kreis solidan bildon pri la Esperanto-movado en Rusio, en lando kiu pro la historiaj cirkonstancoj c\u0302iam havas apartan (ne legu \u201dplej gravan\u201c, legu lau\u0306vorte \u201dapartan\u201c) rolon en la historio de la Esperanto-movado. La ceteraj periodaj\u0302oj en la sama lando vole-nevole c\u0302iam havis antau\u0306 la okuloj g\u0302uste La Ondon, kaj kreis konceptojn de siaj eldonaj\u0302oj surbaze de la impresoj pri La Ondo \u2013 kio estis en g\u0302i bona, kio estis malbona."}, {"text_idx": "#000008", "text": "Mi mem ekau\u0306dis pri Ruslanda Esperantisto kaj La Ondo meze de la 1990-aj jaroj, kiam mi profundig\u0302is en la movadon kaj ekaktivis tie. Tiam mi estis tre juna kaj opiniis ambau\u0306 eldonaj\u0302ojn tre enuigaj. Poste mi ekkonis riproc\u0302ojn je la adreso de ties eldonantoj. Poste ni kunlaboris. Poste ni konfliktis. Poste ni denove kunlaboris. Poste ni parte amikis kaj tio dau\u0306ras \u2013 nu, almenau\u0306 mi tiel esperas."}, {"text_idx": "#000009", "text": "Sed intertempe la geredaktoroj dau\u0306re c\u0302iumonate preparis novan numeron de La Ondo sur same profesia nivelo."}, {"text_idx": "#000011", "text": "Multo s\u0302ang\u0302ig\u0302is intertempe, Korj\u0302enkov kaj Gorecka spertis translokig\u0302on el la urala Jekaterinburg en la baltmaran Kaliningradon, postvivis gravan malsanon de Halina Gorecka (kun felic\u0302a fino) kaj sendube multon alian, kion la ekstera publiko ne scias."}, {"text_idx": "#000012", "text": "Sed... intertempe la geredaktoroj dau\u0306re c\u0302iumonate preparis novan numeron de La Ondo sur same profesia nivelo."}, {"text_idx": "#000014", "text": "Sen La Ondo ne nur la rusia Esperanto-movado, sed ankau\u0306 (au\u0306 eble ec\u0302 unuavice) la internacia ig\u0302os malpli ric\u0302a. Periodaj\u0302oj regule malaperas, c\u0302iam pro malsamaj kialoj, sed c\u0302iam kun la sama sekvo: anstatau\u0306 ili venas nenio. Ni deziru al Korj\u0302enkov kaj Gorecka fortan sanon por realigado de aliaj planoj \u2013 je la fino de artikolo tio sonas iom banale, sed des pli vere."}, {"text_idx": "#000016", "text": "EU subtenas Esperanton en seslanda projekto"}, {"text_idx": "#000018", "text": "Plej samideanan saluton al grandega kontribuado c\u0302e la verdstela paro Aleksander Korj\u0302enkov kaj Halina Gorecka batalanta por Esperanto-movado situanta en plej malfacila tempo inter la pasinta jarcento kaj venonta jarcento!"}, {"text_idx": "#000023", "text": "Mi samopinias, ja ne estas sufic\u0302e da junuloj. Krom en la IJK, preskaux nur estas multe da olduloj."}, {"text_idx": "#000025", "text": "Jen klara ekzemplo pri unu el la problemoj de la E-movado. Ekzistas tre gravaj kaj interesaj projektoj, sed preskau\u0306 c\u0302iuj personaj. Projektoj tiaj perdig\u0302as c\u0302ar la eldonintoj ne plu povas au\u0306 simple enuig\u0302as pri ili. C\u0302u ne estus pli bone antau\u0306vidi la transdonon al aliaj same kompetentaj laboremuloj? Kiu ekde nun elektos la \"Esperantiston de la Jaro\" \ud83d\ude09"}, {"text_idx": "#000027", "text": "Koran dankon al Aleksander Korj\u0302enkov kaj Halina Gorecka pro la belega revuo La Ondo kaj ilia kontribuo al nia movado. Kun bedau\u0306ro kaj kordoloro mi deziras al ili sanon kaj felic\u0302on!"}, {"text_idx": "#000028", "text": "Mi esperantig\u0302is en 2016 kaj abonis la Ondon ekde 2017. Dank'al g\u0302i mi multe lernis pri la movado, la Eo-literaturo kaj la orienteu\u0306ropa kulturo. Lau\u0306 mi elstaras en la Ondo la Eo-tradukoj de rusaj poemoj (ekzemple de Marina Cvetajeva) kaj la 'spritaj splitoj' plukitaj de Istva\u0301n Ertl (espereble li estonte publikigos ilin aliloke)."}, {"text_idx": "#000036", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000039", "text": "Alig\u0302i al 400 aliaj abonantoj"}]